ELÄINKOELAUTAKUNTA 
Etelä-Suomen lääninhallituksen yhteydessä
PL 150, Birger Jaarlin katu 15 	
13101 HÄMEENLINNA
Ella@laaninhallitus.fi
puh. 071 873 2181, fax 071 873 2195
		
	LAUSUNTO	STH1009B	ESLH:ssa	
		
	Eläinkoelautakunnan kokous 24.11.2008	
		
	10.12.2008		

Oikeusministeriön lainvalmisteluosastolle:

LAUSUNTO: Oikeusministeriön työryhmämietintö 2008:5 Käsittelyn joutuisuus hallinnossa ja oikeussuojakeinot käsittelyn viivästyessä

Oikeusministeriö on kirjeellään pyytänyt lausuntoa eläinkoelautakunnalta työryhmän mietinnöstä 2008:5. Lisäksi toivotaan vastattavan saatekirjeessä esitettyihin kysymyksiin. Eläinkoelautakunta valtuutti kokouksessaan 24.11.2008 lautakunnan puheenjohtajan ja johtavan esittelijän antamaan pyydetyn lausunnon. 

1. Kannanotto työryhmän ehdotuksiin

Oikeussuojakeinojen kehittäminen turvaamaan asioiden käsittelyaikojen kohtuullisuus on kannatettava asia. Keskeisinä ehdotuksina esitetään kiirehtimisvaatimus sekä viivästysvalitus. Eläinkoelautakunnalla ei ole huomautettavaa mietinnössä esitettyihin kannanottoihin. 

2. Vastaukset erityiskysymyksiin

2.1 Hallinnonalan erityislainsäädäntö, jossa velvoite kiinteälle määräajalle

Koe-eläintoimintaa säätelevät laki ja asetus koe-eläintoiminnasta (62/2006), laki ja asetus eläinsuojelusta (247/1996), sekä myös geenitekniikkaa koskeva lainsäädäntö. Koe-eläintoiminnalla tarkoitetaan eläinten pitoa eläinkokeita varten ja eläinten käyttämistä eläinkokeisiin.  Eläinkoelautakunta on valtioneuvoston nimittämä, itsenäinen elin, jonka tehtävänä on lain koe-eläintoiminnasta 23 §:n mukaisesti antaa valtakunnallisesti luvat eläinkokeiden suorittamiseen. Luvat myönnetään hakemuksesta.  Koe-eläintoimintaan kuuluvat myös muun muassa lääninhallitusten hoitama eläinkokeiden suorittamisen ja muun koe-eläintoiminnan valvonta, sekä koe-eläinlaitoslupien myöntäminen hakemuksesta. 

Lain 25 §:n 3 momentin mukaan lautakunnan jaoston on annettava päätös eläinkoetta koskevaan lupahakemukseen 45 päivän kuluessa siitä, kun kaikki asian ratkaisemiseksi tarvittavat tiedot on toimitettu Etelä-Suomen lääninhallitukselle. Jos asia siirtyy lautakunnan käsiteltäväksi,  lautakunnan on annettava päätös 45 päivän kuluessa siitä, kun jaosto on antanut asiassa ratkaisunsa.  Muissa asioissa ei ole säädetty kiinteää määräaikaa asioiden käsittelylle koe-eläintoiminnan alalla. 

2.2 Hallinnonalan erityislainsäädäntö erityisistä menettelyistä tilanteissa, joissa asian käsittely on viivästynyt	

Koe-eläintoiminnan alalla ei ole mainitunkaltaista erityissääntelyä.

Lautakunnan puolesta

Risto Rydman		Eila Kaliste
lautakunnan puheenjohtaja	lautakunnan johtava esittelijä